李流谦
吊李允成知县
百年造化无遗力，霜雪十围岂易得。
盲工操斤选朴樕，铜柯石根弃如掷。
呜呼斯人何不淑，天畀之我人则啬。
白眼千百碌碌子，老虎可缚蛟可馘。
神锋屡染鸡鹜血，绕匣龙蛇夜悲泣。
项灵不合世间首，蚁宫历游无半席。
不如收拾还山川，化为球琳尚华国。
意气偶合肝肠倾，手栽檀栾食予实。
至今敛翼蓬蒿中，不与燕雀同感激。
霜风吹愁愁更浓，屈折长虹玉三尺。
晨兴揽衣发深省，古来精诚可裂石。
玄堂文成许见不，鱼与熊掌当取一。